Auditor's report — IVL, period 2011 (audited, opinion: unqualified)
Auditor firm: KPMG
Signing partner: (นายวินิจ ศิลามงคล)
Signed: 2012-02-22

บริษัท อินโดรามา เวนเจอร์ส จำกัด (มหาชน)

และบริษัทย่อย

งบการเงิน

และ

รายงานของผู้สอบบัญชีรับอนุญาต

สำหรับแต่ละปีสิ้นสุดวันที่ 31 ธันวาคม 2554 และ 2553

รายงานของผู้สอบบัญชีรับอนุญาต

เสนอ  ผู้ถือหุ้นบริษัท อินโดรามา เวนเจอร์ส จำกัด (มหาชน)

ข้าพเจ้าได้ตรวจสอบงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2554 งบกำไรขาดทุนรวมและงบกำไรขาดทุนเฉพาะกิจการ  งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการ สำหรับปีสิ้นสุดวันเดียวกันของบริษัท อินโดรามา เวนเจอร์ส จำกัด (มหาชน) และบริษัทย่อย และของเฉพาะบริษัท อินโดรามา เวนเจอร์ส จำกัด (มหาชน)   ตามลำดับ  ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้ ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า ข้าพเจ้าไม่ได้ตรวจสอบงบการเงินของกิจการที่ควบคุมร่วมกันและบริษัทย่อยของกิจการที่ควบคุมร่วมกันแห่งหนึ่งซึ่งจัดตั้งขึ้นในปี 2553 สำหรับปีสิ้นสุดวันที่ 31 ธันวาคม 2554 มูลค่าตามบัญชีของเงินลงทุนในกิจการที่ควบคุมร่วมกันในงบแสดงฐานะการเงินรวม ณ วันที่ 31 ธันวาคม 2554 มีจำนวน 2,062.0 ล้านบาท และส่วนแบ่งขาดทุนจากกิจการที่ควบคุมร่วมกัน ซึ่งบันทึกในงบกำไรขาดทุนรวมมีจำนวน 5.6 ล้านบาท งบการเงินของกิจการที่ควบคุมร่วมกันและบริษัทย่อยของกิจการที่ควบคุมร่วมกันดังกล่าวตรวจสอบโดยผู้สอบบัญชีอื่น โดยข้าพเจ้าได้รับรายงานของผู้สอบบัญชีเหล่านั้น และรายงานของข้าพเจ้าในส่วนที่เกี่ยวข้องกับจำนวนเงินของรายการต่างๆ ของบริษัทย่อย กิจการที่ควบคุมร่วมกันและบริษัทย่อยของกิจการที่ควบคุมร่วมกันเหล่านั้นได้ถือตามรายงานของผู้สอบบัญชีอื่นนั้น งบการเงินรวมและงบการเงินเฉพาะกิจการสำหรับปีสิ้นสุดวันที่ 31 ธันวาคม 2553 ของบริษัท อินโดรามา เวนเจอร์ส จำกัด (มหาชน) และบริษัทย่อย และของเฉพาะบริษัท อินโดรามา เวนเจอร์ส จำกัด (มหาชน) ตามลำดับ ตรวจสอบโดยผู้สอบบัญชีอื่น ซึ่งแสดงความเห็นอย่างไม่มีเงื่อนไขตามรายงานลงวันที่ 21 กุมภาพันธ์ 2554 ทั้งนี้ รายงานของผู้สอบบัญชีอื่นดังกล่าวได้มีการอ้างถึงรายงานของผู้สอบบัญชีอื่นที่ตรวจสอบงบการเงินของกิจการที่ควบคุมร่วมกันและบริษัทย่อยของกิจการที่ควบคุมร่วมกันแห่งหนึ่งไว้ด้วย ตามที่อธิบายไว้ในหมายเหตุประกอบงบการเงินข้อ 2 และ 3 กิจการได้ใช้มาตรฐานการรายงานทางการเงินที่ออกและปรับปรุงใหม่ซึ่งมีผลบังคับใช้ตั้งแต่วันที่ 1 มกราคม 2554  งบการเงินรวมและงบการเงินเฉพาะกิจการสำหรับปีสิ้นสุดวันที่ 31 ธันวาคม 2553 ได้ปรับปรุงใหม่แล้ว ข้าพเจ้าได้ตรวจสอบรายการปรับปรุงและเห็นว่ามีความเหมาะสมและได้ปรับปรุงโดยถูกต้องแล้ว

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป  ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ การตรวจสอบรวมถึงการใช้วิธีการทดสอบหลักฐานประกอบรายการ ทั้งที่เป็นจำนวนเงินและการเปิดเผยข้อมูลในงบการเงิน  การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัดทำขึ้น  ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม ข้าพเจ้าเชื่อว่าการตรวจสอบดังกล่าว ประกอบกับรายงานของผู้สอบบัญชีอื่นที่กล่าวถึงในวรรคแรกให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

จากการตรวจสอบของข้าพเจ้าและรายงานของผู้สอบบัญชีอื่น ข้าพเจ้าเห็นว่างบการเงินรวมและงบการเงินเฉพาะกิจการข้างต้นนี้ แสดงฐานะการเงินรวมและฐานะการเงินเฉพาะกิจการ ณ วันที่ 31 ธันวาคม 2554 ผลการดำเนินงานรวมและผลการดำเนินงานเฉพาะกิจการ และกระแสเงินสดรวมและกระแสเงินสดเฉพาะกิจการ สำหรับปีสิ้นสุดวันเดียวกันของบริษัท อินโดรามา เวนเจอร์ส จำกัด (มหาชน) และบริษัทย่อย และของเฉพาะบริษัท อินโดรามา เวนเจอร์ส จำกัด (มหาชน) ตามลำดับ โดยถูกต้องตามที่ควรในสาระสำคัญตามมาตรฐานการรายงานทางการเงิน

โดยมิได้เป็นการแสดงความเห็นอย่างมีเงื่อนไขจากการตรวจสอบของข้าพเจ้า ข้าพเจ้าขอให้สังเกตเหตุการณ์ดังต่อไปนี้

ตามที่อธิบายไว้ในหมายเหตุประกอบงบการเงินข้อ 5 บริษัทได้ซื้อธุรกิจของ Wellman International Limited และบริษัทย่อย และ MJR Recycling B.V. เมื่อวันที่ 30 พฤศจิกายน 2554 ซึ่งส่งผลให้กิจการบันทึกกำไรจากการต่อรองราคาซื้อจำนวน 133.4 ล้านบาทซึ่งรวมอยู่ในงบกำไรขาดทุนรวมสำหรับปีสิ้นสุดวันที่ 31 ธันวาคม 2554  มูลค่ายุติธรรมของธุรกิจที่ซื้อมาเป็นมูลค่าที่ประมาณการและอาจมีการปรับปรุงตามที่อธิบายไว้ในหมายเหตุประกอบงบการเงินข้อ 5

ตามที่อธิบายไว้ในหมายเหตุประกอบงบการเงินข้อ 5 และ 13 Trevira Holdings GmbH ซึ่งเป็นกิจการที่ควบคุมร่วมกันได้ซื้อส่วนได้เสียในส่วนของเจ้าของร้อยละ 100 ของ Trevira GmbH ในเดือนกรกฎาคม 2554 บริษัทบันทึกบัญชีเงินลงทุนใน Trevira Holdings GmbH ตามวิธีส่วนได้เสียในงบการเงินรวมสำหรับปีสิ้นสุดวันที่ 31 ธันวาคม 2554 และบันทึกส่วนได้เสียร้อยละ 75 ในกำไรของ Trevira Holdings GmbH จำนวน 1,329.2 ล้านบาท เป็นส่วนแบ่งกำไรจากเงินลงทุนในกิจการที่ควบคุมร่วมกันในงบกำไรขาดทุนรวมสำหรับปีสิ้นสุดวันที่ 31 ธันวาคม 2554 ส่วนแบ่งกำไรดังกล่าวได้รวมประมาณการกำไรจากการต่อรองราคาซื้อจำนวน 1,600.9 ล้านบาท ซึ่งคิดเป็นร้อยละ 75 ของกำไรจากการต่อรองราคาซื้อจำนวน 2,134.5 ล้านบาท การกำหนดส่วนแบ่งกำไรของ Trevira Holdings GmbH ที่สุดนั้นขึ้นอยู่กับผลของการประเมินมูลค่ายุติธรรมขั้นสุดท้ายของ Trevira GmbH จากผู้ประเมินราคาอิสระและผลของการปันส่วนราคาซื้อ

ตามที่อธิบายไว้ในหมายเหตุประกอบงบการเงินข้อ 13 บริษัทบันทึกบัญชีเงินลงทุนใน PT Indorama Petrochemicals ซึ่งเป็นกิจการที่ควบคุมร่วมกัน ตามวิธีส่วนได้เสียในงบการเงินรวมสำหรับปีสิ้นสุดวันที่ 31 ธันวาคม 2554 และบันทึกส่วนได้เสียร้อยละ 42 ในขาดทุนของ PT Indorama Petrochemicals จำนวน 9.1 ล้านบาท เป็นส่วนแบ่งขาดทุนจากเงินลงทุนในกิจการที่ควบคุมร่วมกันในงบกำไรขาดทุนรวมสำหรับปีสิ้นสุดวันที่ 31 ธันวาคม 2554 ส่วนแบ่งขาดทุนในเงินลงทุนดังกล่าวได้รวมส่วนเกินจำนวน 15.7 ล้านบาทซึ่งคิดเป็นร้อยละ 42 ของส่วนเกินของมูลค่ายุติธรรมของสินทรัพย์สุทธิที่ระบุได้ที่เป็นมูลค่าประมาณการสูงกว่าราคาทุนจำนวน 37.5 ล้านบาท การกำหนดส่วนแบ่งขาดทุนของ PT Indorama Petrochemicals ที่สุดนั้นขึ้นอยู่กับผลของการประเมินมูลค่ายุติธรรมขั้นสุดท้ายของสินทรัพย์สุทธิที่ระบุได้จากผู้ประเมินราคาอิสระ ตามที่ได้กล่าวไว้ในหมายเหตุประกอบงบการเงินข้อ 13

(นายวินิจ ศิลามงคล)

ผู้สอบบัญชีรับอนุญาต

เลขทะเบียน 3378

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

22 กุมภาพันธ์ 2555